รัฐบาลไทย-ข่าวทำเนียบรัฐบาล-ครม. เห็นชอบผ่อนผันให้แรงงานต่างด้าวสัญชาติกัมพูชา ลาว เมียนมา เดินทางกลับประเทศต้นทางเพื่อร่วมงานประเพณีสงกรานต์ ประจำปี พ.ศ. 2561
วันอังคารที่ 27 มีนาคม 2561
ครม. เห็นชอบผ่อนผันให้แรงงานต่างด้าวสัญชาติกัมพูชา ลาว เมียนมา เดินทางกลับประเทศต้นทางเพื่อร่วมงานประเพณีสงกรานต์ ประจําปี พ.ศ. 2561
คณะรัฐมนตรีมีมติเห็นชอบผ่อนผันให้แรงงานต่างด้าวสัญชาติกัมพูชา ลาว เมียนมา เดินทางกลับประเทศต้นทางเพื่อร่วมงานประเพณีสงกรานต์ ประจําปี พ.ศ. 2561 ตามที่กระทรวงแรงงานเสนอ
วันนี้ (27 มี.ค. 61 ) เวลา 10.20 น. ณ ห้องประชุม 501 ตึกบัญชาการ 1 ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี โดยที่ประชุมคณะรัฐมนตรีมีมติเห็นชอบตามที่กระทรวงแรงงาน (รง.) เสนอ ขอผ่อนผันให้แรงงานต่างด้าวสัญชาติกัมพูชา ลาว เมียนมา ที่ได้รับอนุญาตทํางานในประเทศไทยในตําแหน่งงานกรรมกรรับใช้ในบ้านช่างเครื่องยนต์ในเรือประมงทะเลและผู้ประสานงานด้านภาษากัมพูชาลาว หรือเมียนมาเดินทางกลับประเทศต้นทางเพื่อร่วมงานประเพณีสงกรานต์ ประจําปี พ.ศ. 2561 ระหว่างวันที่ 5 เมษายน 2561 ถึงวันที่ 30 เมษายน 2561 และต้องเดินทางกลับเข้ามาในประเทศไทยภายในวันที่ 30 เมษายน 2561 โดยยกเว้นค่าธรรมเนียมในกระบวนการที่เกิดขึ้นจากการเดินทางออกจากราชอาณาจักรเพื่อไปร่วมงานประเพณีสงกรานต์ ประจําปี 2561 และเดินทางกลับเข้ามาในราชอาณาจักรภายในระยะเวลาที่กําหนด
ทั้งนี้ ให้หน่วยงานต่าง ๆดําเนินการ ดังนี้
1.กระทรวงมหาดไทย (มท.)
1.1อาศัยอํานาจตามพระราชบัญญัติคนเข้าเมือง พ.ศ. 2522 ออกกฎกระทรวงเพื่อยกเว้นค่าธรรมเนียมที่เกิดขึ้นทั้งหมดจากกระบวนการเดินทางออกจากราชอาณาจักรเพื่อไปร่วมงานประเพณีสงกรานต์ ประจําปี 2561 และเดินทางกลับเข้ามาในราชอาณาจักรภายในระยะเวลาที่กําหนด
1.2ออกประกาศกระทรวงโดยอาศัยอํานาจตามมาตรา 17 แห่งพระราชบัญญัติคนเข้าเมืองพ.ศ. 2522 โดยอนุมัติของคณะรัฐมนตรี ดังนี้
1.2.1 ผ่อนผันให้แรงงานต่างด้าวที่ได้รับอนุญาตทํางานในประเทศไทยในตําแหน่งงานกรรมกร รับใช้ในบ้าน ช่างเครื่องยนต์ในเรือประมงทะเลและผู้ประสานงานด้านภาษากัมพูชาลาว เมียนมา ดังต่อไปนี้โดยให้เดินทางกลับประเทศต้นทาง เพื่อไปร่วมงานประเพณีสงกรานต์ ประจําปี 2561 ตั้งแต่วันที่ 5 เมษายน 2561 ถึงวนที่ 30 เมษายน 2561 และกลับเข้าในราชอาณาจักรในช่วงเวลาดังกล่าว หากพ้นกําหนด ให้ดําเนินการตามกฎหมายปกติ
(1)แรงงานต่างด้าวสัญชาติกัมพูชา ลาว เมียนมา ซึ่งถือบัตรประจําตัวคนซึ่งไม่มีสัญชาติไทย (บัตรสีชมพู)รวมถึงผู้ติดตามซึ่งเป็นบุตรของแรงงานต่างด้าวดังกล่าวที่อายุไม่เกิน 18 ปีซึ่งบัตรประจําตัวฯ (บัตรสีชมพู) ดังกล่าวออกให้ตามมติคณะรัฐมนตรีที่เกี่ยวข้อง และมติคณะรัฐมนตรีเมื่อวันที่ 16 มกราคม 2561 โดยด้านหลังบัตรประจําตัวฯ (บัตรสีชมพู)ยังไม่สิ้นอายุการอนุญาตทํางาน หรือระบุวันสิ้นอายุวันที่ 30 มิถุนายน 2561
(2)แรงงานต่างด้าวสัญชาติกัมพูชา ลาว เมียนมา ซึ่งถือหนังสือเดินทาง เอกสารใช้แทนหนังสือเดินทาง หรือเอกสารรับรองบุคคล ที่ได้รับการตรวจลงตรา(Visa)ประเภทคนอยู่ชั่วคราว(Non-Immigrant L-A)และระยะเวลาการอนุญาตให้อยู่ในราชอาณาจักรยังไม่หมดอายุรวมถึงผู้ติดตามซึ่งเป็นบุตรของแรงงานต่างด้าวดังกล่าวที่อายุไม่เกิน 18 ปี ซึ่งถือหนังสือเดินทาง เอกสารใช้แทนหนังสือเดินทางหรือเอกสารรับรองบุคคลที่ได้รับการตรวจลงตรา(Visa)ประเภทผู้ติดตามและระยะเวลาการอนุญาตให้อยู่ในราชอาณาจักรยังไม่หมดอายุ (แรงงานต่างด้าวที่นําเข้าอย่างถูกกฎหมายภายใต้บันทึกความตกลงหรือบันทึกความเข้าใจที่รัฐบาลไทยทําไว้กับรัฐบาลต่างประเทศ (MOU)และแรงงานต่างด้าวที่ผ่านการตรวจสัญชาติหรือพิสูจน์สัญชาติ)
1.2.2 การเดินทางกลับภูมิลําเนาเพื่อไปร่วมงานประเพณีสงกรานต์ ประจําปี พ.ศ. 2561 ไม่ถือว่าเป็นการออกนอกเขตพื้นที่จังหวัดที่จัดทําทะเบียนประวัติ หรือจังหวัดที่ได้รับอนุญาตให้ทํางาน
1.2.3 กําหนดให้พนักงานเจ้าหน้าที่ตามกฎหมายว่าด้วยคนเข้าเมือง ซึ่งประจํา ณ ด่านตรวจคนเข้าเมืองทุกแห่ง ซึ่งแรงงานต่างด้าวเดินทางออกประทับตรา วัน เดือน ปี ที่แรงงานต่างด้าวเดินทางออกจากราชอาณาจักรและประทับตราวัน เดือน ปีที่แรงงานต่างด้าวเดินทางออกจากราชอาณาจักร และประทับตราวัน เดือน ปีที่เดินทางกลับเข้ามาในราชอาณาจักร ในเอกสารดังต่อไปนี้ ทั้งนี้ เมื่อแรงงานต่างด้าวเดินทางออกไปนอกราชอาณาจักร ณ ด่านตรวจคนเข้าเมืองแห่งใด ให้กลับเข้ามาในราชอาณาจักร ณ ด่านตรวจคนเข้าเมืองแห่งนั้น
(1) หนังสือรับรองที่กรมการจัดหางานหรือหน่วยงานในสังกัดออกให้กับแรงงานต่างด้าวที่ได้รับการผ่อนผันฯ ตามข้อ 1.2.1 (1)
(2) หนังสือเดินทาง หรือเอกสารใช้แทนหนังสือเดินทางของรงงานต่างด้าวตามข้อ 1.2.1 (2)
2.รง. โดยกรมการจัดหางาน หรือหน่วยงานในสังกัดออกหนังสือรับรองให้กับแรงงานต่างด้าวตามข้อ 1.2.1 (1)ที่จะเดินทางกลับประเทศต้นทางเพื่อไปร่วมงานประเพณีสงกรานต์ ประจําปี พ.ศ.2561เพื่อใช้เป็นหลักฐานแสดงต่อเจ้าหน้าที่ระหว่างเดินทาง และให้สํานักงานตรวจคนเข้าเมือง (ตม.) ประทับตรา เข้า – ออก
3.สํานักงานตํารวจแห่งชาติ (ตช.) ดําเนินการดังนี้
3.1 ให้ ตม. ดําเนินการตามแนวทางดังกล่าว และให้ยกเว้นค่าธรรมเนียมที่เกิดขึ้นทั้งหมดจากกระบวนการเดินทางออกจากราชอาณาจักรเพื่อไปร่วมงานประเพณีสงกรานต์ ประจําปี พ.ศ.2561และเดินทางกลับเข้ามาในราชอาณาจักรภายในระยะเวลาที่กําหนด
3.2ในระหว่างดําเนินการและสิ้นสุดการดําเนินการแล้วให้ ตม. รายงานผลการเดินทางให้ รง. ทราบเพื่อสรุปสถิติการเดินทางเสนอคณะรัฐมนตรีเพื่อทราบต่อไป
4.หน่วยงานที่เกี่ยวข้องห้ามมิให้พนักงานเจ้าหน้าที่หรือเจ้าหน้าที่ของรัฐที่เกี่ยวข้องกับการดําเนินการผ่อนผันให้แรงงานต่างด้าวสัญชาติกัมพูชา ลาว เมียนมา เดินทางกลับประเทศต้นทางเพื่อร่วมงานประเพณีสงกรานต์ ประจําปี พ.ศ.2561ใช้อํานาจในตําแหน่งโดยมิชอบ หรือกระทํา หรือไม่กระทําการอย่างใดในตําแหน่ง โดยเห็นแก่ทรัพย์สินหรือประโยชน์อื่นใดเพื่อให้ได้มาซึ่งทรัพย์สินหรือประโยชน์อื่นใดแก่ตนเองหรือผู้อื่นในกรณีที่ปรากฏว่ามีการกระทําการหรือเพิกเฉยหรือละเลยไม่กระทําการหรืองดเว้นกระทําการของพนักงานเจ้าหน้าที่ หรือเจ้าหน้าที่ของรัฐ ให้ผู้บังคับบัญชาซึ่งมีอํานาจสั่งบรรจุของเจ้าหน้าที่ของรัฐผู้นั้นดําเนินการทางแพ่ง ทางอาญา และทางปกครองกับพนักงานเจ้าหน้าที่หรือเจ้าหน้าที่ของรัฐผู้นั้นโดยทันที
5.กระทรวงการต่างประเทศประสานงานกับประเทศเพื่อนบ้านทั้ง 3 ประเทศ (กัมพูชา ลาวและเมียนมา) เพื่อให้การดําเนินการตามนโยบายของรัฐบาลเป็นไปอย่างมีประสิทธิภาพ
6.กระทรวงสาธารณสุข ติดตาม เฝ้าระวังโรคที่ติดมากับแรงงานต่างด้าว
7.ตช. และหน่วยงานด้านความมั่นคงแจ้งข้อมูลแนวทางการดําเนินการให้หน่วยงานในสังกัดได้รับทราบการดําเนินนโยบายของรัฐบาล และปฏิบัติให้ถูกต้อง
-----------------------
กลุ่มประชาสัมพันธ์และเผยแพร่ สํานักโฆษก